Banca Naţională a României a anunţat joi că de la 1 ianuarie va lansa în circulaţie bancnote şi monede cu noua stemă a ţării, care vor circula în paralel cu cele existente în prezent în circulaţie.

Foto: Shutterstock

„În conformitate cu prevederile art. 14 şi art. 17 din Legea nr.312/2004 privind Statutul Băncii Naţionale a României şi cu prevederile Legii nr.146/2016 pentru modificarea Legii nr.102/1992 privind stema ţării şi sigiliul statului, începând cu data de 1 ianuarie 2018, Banca Naţională a României va lansa în circulaţie bancnote şi monede cu noua stemă a ţării”, arată un comunicat al BNR.

Bancnotele cu noua stemă vor avea înscrisă pe avers data de 1 ianuarie 2018.

Toate celelalte elemente grafice ale bancnotelor şi monedelor cu noua stemă, caracteristicile acestora, precum şi elementele de siguranţă ale bancnotelor cu noua stemă vor fi aceleaşi cu cele ale bancnotelor şi monedelor aflate în circulaţie.

Bancnotele şi monedele cu noua stemă, vor fi lansate în circulaţie în mod eşalonat, în funcţie de nevoile reale ale circulaţiei monetare, precizează BNR.

Stema României a fost ușor modificată. Pe capul acvilei s-a adăugat o coroană.

Sursa: News.ro